**Augstskolas diploma izsniegšanas formāta pārkāpums kā faktiskā rīcība**

Augstskolas diploms tiek izsniegts, lai persona varētu turpmāk izmantot šo dokumentu attiecībās ar trešajām personām. Normas, kas noteic augstākās izglītības iestādes pienākumu un kārtību, kādā tai ir jāizsniedz augstāko izglītību apliecinoši dokumenti, piešķir arī privātpersonai tiesības prasīt dokumenta izsniegšanu noteiktā formātā. Proti, diploma pielikuma oriģināla neizsniegšana papīra formātā ir uzskatāma par augstskolas faktisko rīcību administratīvā procesa likuma izpratnē.

**Latvijas Republikas Senāta**

**Administratīvo lietu departamenta**

**2021.gada 3.septembra**

**LĒMUMS**

**Lieta Nr. 670010021, SKA-1218/2021**

[ECLI:LV:AT:2021:0903.SKA121821.3.L](https://manas.tiesas.lv/eTiesasMvc/eclinolemumi/ECLI:LV:AT:2021:0903.SKA121821.3.L)

Tiesa šādā sastāvā: senatori Valters Poķis, Veronika Krūmiņa, Līvija Slica

rakstveida procesā izskatīja [pers. A] blakus sūdzību par Administratīvās rajona tiesas tiesneša 2021.gada 8.jūlija lēmumu, ar kuru atteikts pieņemt [pers. A] pieteikumu.

**Aprakstošā daļa**

[1] Pieteicējs [pers. A] 2020.gada 2.jūlijā saņēma Latvijas Universitātes Juridiskās fakultātes elektroniskā pasta ziņojumu, kurā maģistra studiju programmas „Tiesību zinātne” studenti tika informēti par diplomu saņemšanas organizāciju un norisi. Šā elektroniskā pasta pielikumā bija iekļauta norāde, ka šajā gadā absolventi kopā ar diplomu nesaņems tā pielikumu, taču to varēs saņemt elektroniski vietnē „Mans LUIS”.

2020.gada 2.jūlijā pieteicējs atbildes vēstulē universitātei pauda šaubas par diploma pielikuma neizsniegšanas papīra formātā tiesiskumu. Atbildot uz šo vēstuli 2020.gada 2.jūlijā, Latvijas Universitāte norādīja, ka diplomu pielikumi būs elektroniski parakstīti un tie ir oriģināli. Pielikumā elektroniskā pasta ziņojumam tika pievienots rektora 2020.gada 17.jūnija rīkojums Nr. 1/240 „Par vienota diploma pielikuma sagatavošanu” (turpmāk – rīkojums). Rīkojumā noteikts, ka ar 2020.gada 16.jūniju Latvijas Universitātes absolventiem diplomu pielikumus sagatavo un izsniedz elektroniskā formātā, parakstītus ar drošu elektronisko parakstu. Elektroniski parakstītus diplomu pielikumus ievieto Latvijas Universitātes informācijas sistēmā studējošā lietā, nodrošinot piekļuvi diploma pielikuma adresātam. Diplomu pielikumus papīra formātā sagatavo kā dokumentu atvasinājumus.

2020.gada 2.jūlijā pieteicējs Latvijas Universitātes rektoram, Juridiskās fakultātes dekānei un Juridiskās fakultātes Studentu pašpārvaldei nosūtīja elektroniskā pasta ziņojumu, kurā norādīja, ka šāda diplomu pielikumu izdošanas kārtība neatbilst Ministru kabineta 2013.gada 16.aprīļa noteikumiem Nr. 202 „Kārtība, kādā izsniedz valsts atzītus augstāko izglītību apliecinošus dokumentus” (turpmāk – noteikumi Nr. 202), lūdza atcelt rīkojumu un izsniegt diplomu pielikumus atbilstoši noteikumiem Nr. 202.

2020.gada 3.jūlijā pieteicējs saņēma Latvijas Universitātes Juridiskā departamenta sagatavotu atbildi, ka diplomu pielikumi ir izdoti atbilstošā formātā, un šādi dokumenti ir ar tādu pašu juridisku spēku kā papīra formātā izdotie. Turklāt pieteicējs var saņemt elektroniskā dokumenta atvasinājumu papīra formātā.

[2] Pieteicējs vērsās tiesā ar lūgumu noteikt Latvijas Universitātei pienākumu izsniegt diploma pielikuma oriģinālu papīra formātā.

[3] Administratīvās rajona tiesas tiesnesis, izvērtējot pieteikuma pieļaujamību, secināja, ka pieteicējs ir iestādei īpaši pakļauta persona, tādēļ būtu jākonstatē, ka, pieteicējam neizsniedzot diploma pielikumu, ir radīts vai var rasties būtisks cilvēktiesību aizskārums.

Tiesnesis secināja, ka pieteicējam diploms ir izsniegts, arī diploma pielikums ir izsniegts, bet strīds ir par diploma pielikuma formātu. Tiesnesis nesaskatīja, ka pieteicējam kā iestādei īpaši pakļautai personai ir bijis nodarīts cilvēktiesību aizskārums. Tāpēc pieteicēja pieteikuma pieņemšana ir atsakāma, pamatojoties uz Administratīvā procesa likuma 191.panta pirmās daļas 1.punktu. Papildus tiesnesis norādīja, ka pieteicējs kā iestādei īpaši pakļauta persona nav ievērojis strīda ārpustiesas izskatīšanas kārtību, vēršoties Latvijas Universitātes Akadēmiskajā šķīrējtiesā.

[4] Pieteicējs par minēto Administratīvās rajona tiesas tiesneša lēmumu iesniedza blakus sūdzību, kurā norādīja, ka faktiskās rīcības veikšanas brīdī viņš vairs nav bijis iestādei īpaši pakļauta persona, tādēļ ir konstatējama faktiskās rīcības pazīme „uz āru vērsts”. Līdz ar to pieteicējam neesot bijis jāievēro arī strīda ārpustiesas izskatīšanas kārtība Latvijas Universitātes Akadēmiskajā šķīrējtiesā.

**Motīvu daļa**

[5] Lietā ir strīds par to, vai personai ir tiesības vērsties ar pieteikumu tiesā par to, ka universitāte nav izpildījusi tiesību normās paredzēto pienākumu izsniegt pieteicējam diploma pielikumu papīra formātā.

[6] Atbilstoši Administratīvā procesa likuma 89.pantam faktiskā rīcība ir vērsta uz faktisku seku radīšanu, *ja privātpersonai uz šo rīcību ir tiesības*.

Noteikumu Nr. 202 2.4.apakšpunkts paredz, ka otrā līmeņa profesionālo augstāko izglītību un augstāko profesionālo kvalifikāciju apliecina profesionālā maģistra diploms un augstākās profesionālās kvalifikācijas diploms. No šo noteikumu 12.punkta izriet, ka diplomam pievieno diploma pielikumu. Attiecībā uz diploma pielikuma formātu noteikumu Nr. 202 22.punkts noteic, ka diploma pielikuma lapu izgatavo no krītpapīra (115 g/m2), tās lielums ir A4 formāta lapa (210 х 297 mm), kā arī lapas abas puses ir pārklātas ar vienota parauga aizsardzības tīkliņu pelēkā krāsā. Tāpat 23.punkts paredz, ka diploma pielikuma lapas ir numurētas, caurauklotas un apstiprinātas ar augstākās izglītības iestādes vadītāja pilnvarotas amatpersonas parakstu un augstākās izglītības iestādes zīmoga nospiedumu.

Minētās tiesību normas paredz konkrētu augstākās izglītības iestādes pienākumu un kārtību, kādā tai ir jāizsniedz augstāko izglītību apliecinoši dokumenti. Šāda veida tiesību normas piešķir arī privātpersonai tiesības prasīt dokumenta izsniegšanu noteiktā formātā.

[7] Nav pamatots tiesneša lēmumā norādītais, ka nav konstatējama faktiskās rīcības pazīme „uz āru vērsts”, jo pieteicējs ir īpaši pakļauta persona.

Pieteicējs iestādei īpaši pakļautās personas statusu zaudēja ar brīdi, kad tika izbeigts viņa studējošā statuss un viņam ar Valsts pārbaudījumu komisijas 2020.gada 30.jūnija lēmumu Nr. 1 tika piešķirts profesionālā maģistra grāds tiesību zinātnē ar kvalifikāciju „jurists”. Tāpat būtiski ir ņemt vērā, ka diploms tiek izsniegts, lai pieteicējs varētu turpmāk izmantot šo dokumentu attiecībās ar trešajām personām. Noteikumos Nr. 202 ietvertā detalizētā regulējuma mērķis ir noteikt formāta prasības, kas samazina dokumenta viltošanas iespējas (speciāls papīrs ar aizsardzības tīkliņu pelēkā krāsā). Līdz ar to šādu tiesību normu neievērošana var novest pie situācijām, kad trešās personas, kurām dokuments tiek uzrādīts, var izteikt šaubas par dokumenta īstumu. Iepriekš minētais savukārt norāda, ka universitātes rīcība var ietekmēt attiecības, kas universitātes absolventam var rasties ar citām personām jau pēc studiju procesa noslēguma.

[8] Apkopjot iepriekš minēto, Senāts atzīst, ka diploma pielikuma oriģināla neizsniegšana papīra formātā ir uzskatāma par Latvijas Universitātes faktisko rīcību.

Ievērojot minēto, Administratīvās rajona tiesas tiesneša lēmums ir atceļams, un jautājums par pieteikuma virzību nododams jaunai izskatīšanai Administratīvajā rajona tiesā.

**Rezolutīvā daļa**

Pamatojoties uz Administratīvā procesa likuma 129.1panta pirmās daļas 1.punktu, 323.panta pirmās daļas 2.punktu un 324.panta pirmo daļu, Senāts

**nolēma**

Atcelt Administratīvās rajona tiesas tiesneša 2021.gada 8.jūlija lēmumu, ar kuru atteikts pieņemt [pers. A] pieteikumu, un nodot jautājumu jaunai izskatīšanai Administratīvajā rajona tiesā.

Atmaksāt [pers. A] drošības naudu 15 *euro*.

Lēmums nav pārsūdzams.